La XIX Jornada de Cultura Clàssica de Sagunt torna a la presencialitat
12 de novembre 2021

![Presentació Jornada Cultura Clàssica](/media/qlnftubt/90-c1-mini-xix-jornada-cultura-clasica.jpg?width=850&height=566.9886363636364)

La XIX Jornada de Cultura Clàssica de Sagunt ha représ este divendres la tornada a la presencialitat en el Centre Cultural Mario Monreal. La cita, que s'està desenvolupant de 17.00 a 20.00 hores i este dissabte ho farà de 9.30 a 14.00 hores, conjumina conferències, taules redones i tallers. En l'acte de presentació han intervingut el regidor delegat d'Educació de l'Ajuntament de Sagunt, José Manuel Tarazona, i el director del CEFIRE de Sagunt, Vicente Lorenzo. Així mateix, ha comptat amb l'assistència del regidor delegat de Benestar, Alejandro Sotoca, i l'assessor de Cultura Clàssica, Xavi Villaplana.

El públic assistent és fonamentalment professorat de cultures clàssiques, història i altres especialitats com ara economia, a més de professors de batxillerat de la branca social i humanística. Cal destacar que la jornada torna a ser presencial després que l'any passat se celebrara telemàticament i servirà com a punt de reunió per a tot el professorat i, també, per a retrobar-se amb antics companys i companyes.

El fil conductor de la jornada és el nou acostament al llatí i grec d'una forma molt més activa. Es pretén debatre i ensenyar a que les classes de llatí i grec siguen molt similars a les d'anglés, on principalment es parle en la llengua en la qual s'imparteix la matèria i així l'alumnat adquirisca els coneixements a base de dinamisme i pràctica, evitant les metodologies basades només en la memòria, la repetició i estrictament teòriques.

En les ponències de la jornada es compta amb professorat experimentat sobre l'assumpte i s'imparteixen tallers perquè puguen portar a les classes experiències d'èxit i un debat final sobre el pas dels i les estudiants per 2n de Batxillerat.

**«Aquesta jornada contribueix a que Sagunt siga un centre neuràlgic de la cultura clàssica al nostre país»**, ha declarat el regidor d'Educació, José Manuel Tarazona, que ha subratllat els dos vessants d'esta iniciativa tant com **«espai de trobada»**, d'una banda, com pel que fa **«centre d'emissió de noves metodologies innovadores en els processos d'ensenyament i aprenentatge de la cultura clàssica»** i **«per convertir a Sagunt en un marc de referència pioner en la didàctica d'aquestes matèries»**.

Durant el dia de hui, divendres, els ponents són Marío Díaz i César Martínez, amb la seua xarrada titulada _Com passar de Grec I a Grec II amb una metodologia activa?_; seguidament, Mª Luisa Aguilar i Esteban Bérchez parlaran sobre els _Set motius de pes per a adoptar una metodologia activa en llatí_; i, finalment, Marién Pérez donarà el tancament amb la seua conferència _Mediterrani, espill de cultures. Projecte interdisciplinari de l'IES de Cox_.

En la jornada de dissabte Germán González impartirà la seua conferència titulada _Aliud novum sub sole_; seguidament es realitzaran diversos tallers per part de Diana Pont, Patri Estruch, Gemma López, Fernando Blaya, Rayco Perdomo i Germán González; a continuació, tindrà lloc la xarrada _OlimpoGo: referents clàssics i realitat augmentada_, a càrrec de Fernando Blaya i, per a finalitzar, tindrà lloc una taula redona titulada _De l'alfabet a un “C2” en dos cursos?_, en la qual participaran Germán González, Mari Carmen Parras i Xavi Villaplana i en la qual es convidarà al públic a participar.

El CEFIRE de Sagunt ha organitzat esta jornada, en col·laboració amb l'Ajuntament de Sagunt, la Domus Baebia, Ludere et Discere i la Conselleria d'Educació i Cultura.

José Manuel Tarazona ha agraït **«l'esforç i el treball»** del CEFIRE de Sagunt i l'Assessoria de Cultura Clàssica per a **«fer realitat»** esta XIX Jornada de Cultura Clàssica Ciutat de Sagunt, així com a tot el professorat vingut de tots els punts del país per la seua assistència, a qui ha desitjat que gaudisquen de la seua estada i de la trobada.

![Cartell Jornada Cultura Clàssica](/media/20hnr25u/90-c2-programa-xix-jornada-cultura-classica-sagunt.jpg?width=600.7954545454546&height=850)

*   [](http://www.facebook.com/sharer.php?u=https://aytosagunto.es/va/actualitat/la-xix-jornada-de-cultura-classica-de-sagunt-torna-a-la-presencialitat/ "Facebook")
*   [](http://twitter.com/share?url=https://aytosagunto.es/va/actualitat/la-xix-jornada-de-cultura-classica-de-sagunt-torna-a-la-presencialitat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-xix-jornada-de-cultura-classica-de-sagunt-torna-a-la-presencialitat/ "Linked In")
*   [](mailto:?body=https://aytosagunto.es/va/actualitat/la-xix-jornada-de-cultura-classica-de-sagunt-torna-a-la-presencialitat/)